(1846) Op enen dach , seit die geeste , Soe hilt hof die keyserinne , Daer quamen met bliden sinne Van buten der conincge een deel ; Soudic u segghen al gheel Die feesten diere waren gehouden , Ic wane u somen vernoyen soude .Na den etene ghinc int proyeel Die keyserinne ende een deel Der conincge die daer van buten waren Ende oec van binnen twaren , Ende oec die jonfrouwen mede Die daer waren in die stede , Waerliic ic mach u seggen dat , Dat ene die liefeliicste stad Was die men mochte visieren ; Daer wiesen boeme meneghertieren , Die drougen menegerande vrucht , Soete ende coele was daer de lucht , Soe datter te menegher stad met pinen Die sonne en conste dore scinen , Oec sprongen daer fonteynen een deel , Die sere ververschten dat proyeel .Int proyeel dat ic u noeme Stont menege roese ende bloeme , Daer waren die conincge geseten Bi der ghere die hem vergheten Dede sinen rouwe ende siin seer ; Daer was gesocht menich keer Om tonderbinden die herten , Daer si omme dogeden smerten .